**ÅRSPLAN SKOLEGRUPPA**

I skolegruppen jobber vi med skoleforberedende aktiviteter. Gjennom lek og opplegg med tall og bokstaver vil barnas nysgjerrighet bli stimulert. Vi bruker høytlesing, rim og regler, tekstskaping, samtale, spill og eksperimentering. Vi stimulerer barnas glede over å kunne uttrykke seg med en positiv atmosfære. Barna blir også bedre til å vente på tur. Målet med gruppen er å skape glede rundt skoleaktiviteter for å forberede barna til skolen. Barnehagen skal i samarbeid med skolen legge til rette for barns overgang fra barnehage til skole på en god måte.

|  |  |  |  |  |  |
| --- | --- | --- | --- | --- | --- |
|  | **August** | **September** | **Oktober** | **November** | **Desember** |
| Sosial kompetanse | Etablering av skolegruppen | Fortsetter etablering | Vennskap | Følelser | Være en god venn |
| Språk | **Dialogisk lesing:**  Bøker om vennskap  Kartlegging av begrepsforståelse | **Dialogisk lesing:**  Vennskap  **Språklig bevissthet:**  Bokstaver | **Dialogisk lesing:**  Vennskap  **Språklig bevissthet:**  Bokstaver | **Dialogisk lesing:**  Følelser  **Språklig bevissthet:**  Bokstaver | **Dialogisk lesing:**  Følelser  **Språklig bevissthet:**  Bokstaver |
| Selvregulering | **Atferd**  **Følelser** | **Atferd**  **Følelser** | **Atferd**    **Følelser** | **Atferd**  **Følelser** | **Atferd**    **Følelser** |
| Matematikk | **Tall** | **Tall** | **Måling** | **Måling** | **Geometri** |

|  |  |  |  |  |  |
| --- | --- | --- | --- | --- | --- |
|  | **Januar** | **Februar** | **Mars** | **April** | **Mai** |
| Sosial kompetanse | Vennskap | Mine følelser | Fokus på ansvar og samarbeid | Hva venter i skolen?  (låne klasserom, turer langs skolevei, besøke skolegården) | Hva venter i skolen? |
| Språk | **Dialogisk lesing**  **Språklig bevissthet:**  Bokstaver | **Dialogisk lesing**  **Språklig bevissthet:**  Bokstaver | **Dialogisk lesing**  **Språklig bevissthet:**  Bokstaver | **Dialogisk lesing**  **Språklig bevissthet:**  Bokstaver | **Dialogisk lesing**  **Ny kartlegging av begrep**  Bokstaver |
| Selvregulering | **Atferd**  **Tanker**  **Følelser** | **Atferd**  **Tanker**  **Følelser** | **Atferd**  **Tanker**  **Følelser** | **Atferd**  **Tanker**  **Følelser** | **Atferd**  **Tanker**  **Følelser** |
| Matematikk | **Geometri** | **Tall** | **Måling** | **Geometri** |  |

**På førskolegruppen legges grunnlag for:**

* Oppmuntre til å hjelpe hverandre
* Øve på å utsette egne behov og vente på tur
* Klare oppgaver selv og ta ansvar selv
* Bli selvhjulpen i påkledning, toalettbesøk og hygiene
* Kunne ta initiativ og be om ting de trenger
* Kunne ta imot en fellesbeskjed i gruppe
* Kjenne igjen og kunne skrive sitt eget navn
* Få riktig blyantgrep
* Bli kjent med skolebegrep som pult, tavle, friminutt, elev, fag osv.

**Aktiviteter på førskolegruppa:**

* Lese sammen og lytte til bøker
* Snakke sammen om innholdet i boka
* Fortelle hverandre historier, vitser og gåter
* Leke med språk og bokstaver
* Jakte på matematikk i hverdagen
* Bruke lek for å skape nysgjerrighet i forhold til tall og bokstaver

**Hvorfor arbeider vi med sosial kompetanse?**

Det sosiale samspillet i barnehagen, sfo og friminuttene på skolen, er en viktig del av barns hverdag. Barna er sammen i rollelek, ute, inne, konstruksjonslek, hobbyaktiviteter, og i klatrestativet. For å kunne inngå i komplekse leker og samspille godt med andre, er det viktig at hvert enkelt barn har god sosial kompetanse. Ofte sier man at de fem viktigste ferdighetene barn må mestre for å vise sosial kompetanse er; samarbeid, selvhevdelse, selvkontroll, empati og det å vise ansvarlighet. Barnet må finne en god balanse mellom det å hevde seg selv og sine egne interesser, og forholde seg til andre og avpasse sin aktivitet til gruppa. Det å kunne vise forståelse for andre barns interesser og behov, og å vise empati er også viktig. Barnegrupper med høy sosial kompetanse vil kunne bidra til trivsel for alle, og være med på å forebygge mobbing og utestenging.

**Hvorfor arbeider vi med språk?**

Barnet trenger språket gjennom hele dagen, for å kunne sette ord på opplevelser og følelser, for å forstå fortellinger, for å samspille med andre og for å delta i rollelek. Barn med språkvansker eller et svakt utviklet språk, strever ofte på andre områder også, ettersom svært mange av dagliglivets aktiviteter er avhengig av språket.

Rolleleken er viktig i førskolebarnas liv, og denne leken er også viktig for barns språkutvikling. I rolleleken må de ha kompetanse innen språkets innhold for å forstå meningen i planlegging og replikker, de må kunne bruke språket, lytte, tolke og svare, og de må formulere seg og bygge setninger som passer til situasjonen og som er forståelige for de andre barna.

Samtalen er viktig for å skape fellesskap med andre, for å dele tanker og opplevelser, og for å utvikle språket. I samtalen bruker barn språk og de får erfaringer med den sosiale siden ved språket. I tillegg hører og lærer barna betydningen av nye ord, og de øver seg og blir oppmerksomme på språkets form. Jo mer barna snakker og bruker ulike ord og ytringer, desto mer positiv er språkutviklingen.

**Hvorfor arbeider vi med selvregulering?**

Enkelt sagt innebærer selvregulering viljestyrt atferd, eller at vi «tenker før vi handler». Selvregulering hjelper oss til å nå fremtidige mål og til å tilpasse oss den sosiale konteksten, og danner derfor et viktig grunnlag for faglig sosial utvikling hos barn. Selvregulering har vist seg å være viktig for å klare seg bra faglig og sosialt i skole, studier og arbeidsliv. Denne evnen er i særlig utvikling i førskolealder, og dette knyttes til hjernens utvikling.

Selvregulering innebærer bruk av fleksibel oppmerksomhet, arbeidsminne og impulskontroll. Utvikling av fleksibel oppmerksomhet, arbeidsminne, og impulskontroll er nært knyttet til hjernens modning, men påvirkes også av det miljøet barnet er en del av. Det er her foreldre og barnehage komme inn. Under gode oppvekstmiljø vil barn som oftest utvikle god selvregulering. Grad av selvregulering vil avgjøre barnets evne til å styre eller regulere egne tanker, følelser og atferd.

**Hvorfor arbeider vi med matematikk?**

Barn erfarer verden rundt seg og lærer noe hele tiden – uavhengig av om de er sammen med en voksen eller ikke. I veiledet lek kan den voksne eksponere barna for materiell og aktiviteter som er med på å stimulere til forståelse for matematikk. Det kan dreie seg om å introdusere tellemateriell eller å legge til rette for konkrete utfordringer med geometriske former. Læring skjer ved at barna undersøker og eksperimenterer. Når barna bruker materiell som klosser og terninger, ser man ofte at de spontant setter i gang med bygging og telling, og gjennom slike aktiviteter finner de sammenhenger og mening. Sammen med andre barn og voksne studerer de ulike problemstillinger og lærer underveis i prosessen.